## Odluku o uvođenju zaštitne mjere prilikom uvoza polu­tvrdih sireva

### NN 134/2009 (9.11.2009.), Odluku o uvođenju zaštitne mjere prilikom uvoza polu­tvrdih sireva

134 09.11.2009 Odluku o uvođenju zaštitne mjere prilikom uvoza polu­tvrdih sireva

VLADA REPUBLIKE HRVATSKE

3257

Na temelju članka 29. Zakona o trgovini (»Narodne novine«, br. 87/2008 i 116/2008) i članka 10. Uredbe o mjerama zaštite domaće proizvodnje od prekomjernog uvoza (»Narodne novine«, br. 73/2002 i 33/2003), Vlada Republike Hrvatske je na sjednici održanoj 30. listopada 2009. godine donijela

ODLUKU

O UVOĐENJU ZAŠTITNE MJERE PRILIKOM UVOZA POLUTVRDIH SIREVA

I.

Radi otklanjanja poremećaja na domaćem tržištu, kao zaštitna mjera propisuje se zaštitna pristojba u obliku povećane carine prilikom uvoza na carinsko područje Republike Hrvatske proizvoda iz sljedećih tarifnih oznaka:

– 04069023 – edam;

– 04069078 – gauda.

II.

Nakon provedenog prethodnog postupka u svrhu utvrđivanja ozbiljne štete ili prijetnje nanošenja ozbiljne štete prilikom uvoza polutvrdih sireva i nadomjestaka za sir, pokazatelji ukazuju na kontinuirano iznimno visok uvoz polutvrdih sireva edama i gaude, te je utvrđeno da je povećani uvoz nanio štetu domaćoj proizvodnji.

III.

Zaštitna pristojba u obliku povećane carine, kao zaštitna mjera iz točke I. ove Odluke, obračunava se i naplaćuje prilikom obračuna i naplate uvozne carine sukladno Uredbi o carinskoj tarifi za 2009. godinu pri uvozu na carinsko područje Republike Hrvatske proizvoda sljedećih tarifnih oznaka u iznosima kako slijedi:

|  |  |  |
| --- | --- | --- |
| Tarifna oznaka | Naziv proizvoda | Zaštitna pristojba |
| 04069023 | edam | 0,55 €/kg |
| 04069078 | gauda | 1,05 €/kg |

IV.

Zaštitna mjera iz točke I. ove Odluke uvodi se na rok od 200 dana, zaključno do 8. siječnja 2010. godine.

Privremena zaštitna mjera uvedena 23. lipnja 2009. godine, računa se u razdoblje trajanja zaštitne mjere za tarifne oznake iz točke I. ove Odluke.

V.

Zaštitne mjere za edam i gaudu iz točke I. ove Odluke, primjenjivat će se prilikom uvoza na carinsko područje Republike Hrvatske iz svih zemalja, a neće se primjenjivati na uvoz podrijetlom iz sljedećih zemalja u razvoju:

Afganistan, Albanija, Alžir, Angola, Argentina, Američka Samoa, Armenia, Azerbajdžan, Bangladeš, Bahami, Bahrein, Benin, Bjelarorusija, Belize, Bermuda, Bolivija, Bosna i Hercegovina, Botsvana, Brazil, Burundi, Butan, Burkina Faso, Crna Gora, Cote d'Ivoire, Čad, Čile, Dominika, Dominikanska Republika, Demokratska Republika Kongo, Džibuti, Ekvador, Egipat, Eritreja, Etiopija, Fidži, Filipini, Faklandsko otočje, Gabon, Gana, Gambija, Grenada, Grenland, Gvineja, Gvatemala, Gvineja Bisau, Gvajana, Honduras, Haiti, Indija, Indonezija, Irak, Iran, Jamajka, Jemen, Jordan, Kazakstan, Kabo Verde, Kenija, Kiribati, Kina, Kolumbija, Kostarika, Kongo, Kostarika, Komori, Kuba, Laos, Libanon, Liberija, Lesoto, Libijska Arapska Džamahirija, Madagaskar, Makedonija, Maldivi, Malavi, Mali, Malezija, Makao, Maršalovi otoci, Mauritanija, Mauricijus, Meksiko, Mikronezija, Moldova, Mongolija, Mozambik, Namibija, Niger, Nigerija, Nikaragva, Nepal, Pakistan, Palau, Panama, Papua, Paragvaj, Peru, Rusija, Ruanda, Samoa, Saudijska Arabija, Salamunovi otoci, Salvador, Sejšeli, Sjeverni Timor, Sjera Leone, Somalija, Srbija, Srednjoafrička Republika, Sudan, Surinam, Svazi, Sveti Kristofor i Nevis, Sveta Lucija, Sveti Vincet i Granadini, Šrilanka, Tadžiskan, Tajland, Togo, Tunis, Turkmenistan, Turska, Tanzanija, Ukrajina, Uganda, Urugvaj, Uzbekistan, Vanuatu, Vijetnam, Venezuela, Zambija i Zimbabve.

VI.

Stupanjem na snagu ove Odluke, prestaje važiti Odluka o uvođenju privremene zaštitne mjere prilikom uvoza polutvrdih sireva i nadomjestaka za sir (»Narodne novine«, br. 72/2009 i 102/2009).

VII.

Ova Odluka stupa na snagu danom objave u »Narodnim novinama«.

Klasa: 331-03/09-01/03
Urbroj: 5030105-09-1
Zagreb, 30. listopada 2009.

Predsjednica
Jadranka Kosor, dipl. iur., v. r.

Odluka, NN 134/2009-3257